## MINISTERUL EDUCAŢIEI NAŢIONALE ŞI CERCETĂRII ŞTIINŢIFICE

## OLIMPIADA JUDEŢEANĂ DE ŞTIINŢE SOCIO-UMANE 2016

## FILOSOFIE

5 martie 2016

NOTA: Timpul de lucru efectiv este de 3 ore de la primirea subiectului. Se acordă 10 puncte din oficiu.

SUBIECTUL I 70 puncte

Realizaţi un eseu filosofic pornind de la cele trei puncte de vedere exprimate în următoarele citate:

„*Callicles*: Făcătorii legii sunt, după credinţa mea, tocmai oamenii slabi, cei mulţi. Pentru sine şi în vederea intereselor proprii îşi întocmesc ei legile şi-şi orânduiesc răsplăţile: laude şi dojeni. Spre a înfricoşa pe oamenii care sunt mai puternici şi în măsură să aibă mai mult decât dânşii: iată de ce spun că râvna pen­tru îmbogăţire este lucru ruşinos şi nedrept. (...) Aceasta-i pricina că în legi se tratează ca nedreaptă şi imorală orice străduinţă de agonisire care întrece măsura obişnuită a gloatelor, de ce-i zice nedreptăţire. Cât priveşte natura, ea învede­rează -cred - de la sine că-i dreptul celui mai destoinic să aibă mai mult decât nevolnicul, a celui mai puternic mai mult ca bicisnicul”.(Platon, *Gorgias*)

„Pactul fundamental, în loc să distrugă egalitatea fundamentală, dimpotrivă înlocuiește printr-o egalitate morală și legitimă toată inegalitatea fizică dintre oameni pe care a putut-o lăsa natura, astfel putând fi inegali ca forță sau ca geniu, devin toți egali prin convenție, prin drept”. (J. J. Rousseau, *Contractul social*)

„Ideea de dreptate presupune două lucruri – o regulă de conduită și un sentiment care sancționează regula. Trebuie să presupunem că primul e comun întregii umanități și menit binelui acesteia. Celălalt (sentimentul) e dorința ca aceia care încalcă regula să sufere o pedeapsă”. (J. St. Mill,*Utilitarismul)*

SUBIECTUL II 20 puncte

„Dacă există un Altul, oricare ar fi el, oricare ar fi raporturile lui cu mine, fără chiar ca el să acţioneze asupra mea altfel decât prin pura ivire a fiinţei sale, eu am un afară, am o natură... cu toate că această natură însăşi îmi scapă şi este incognoscibilă ca atare. ”

(Jean Paul Sarte – *Fiinţa şi Neantul*)

Utilizând drept punct de plecare în construcţia voastră aceste afirmaţii ale lui Jean Paul Sarte, realizaţi analiza comparativă a altor două concepţii filosofice referitoare la natura umană, concepţii care, prin tezele fundamentale pe care le susţin, se află într-un raport de opoziţie reciprocă.

## MINISTERUL EDUCAŢIEI NAŢIONALE ŞI CERCETĂRII ŞTIINŢIFICE

## OLIMPIADA JUDEŢEANĂ DE ŞTIINŢE SOCIO-UMANE 2016

## FILOSOFIE

5 martie 2016

BAREM DE EVALUARE ŞI NOTARE

Subiectul I 70 de puncte, din care:

- 20 puncte pentru calitatea informaţiei filosofice utilizate;

- 15 puncte pentru claritatea temei/temelor,problemei/problemelor dezvoltate pornind de la citatele date;

- 15 puncte pentru coerenta şi pertinenţa argumentării;

- 8 puncte pentru originalitate şi creativitate;

- 8 puncte pentru calitatea limbajului filosofic utilizat;

- 4 puncte pentru respectarea cerinţelor formale (de structură) în redactarea eseului.

Subiectul II20 de puncte , din care:

- 6 puncte pentru utilizarea adecvată și pertinentă a afirmaţiilor lui Jean Paul Sartre în construcţia analizei comparative;

- 2 puncte pentru identificarea corectă a două concepţii opuse, referitoare la natura umană;

- 12 puncte pentru realizarea analizei comparative (în acordarea punctajului se va urmări capacitatea de identificare corectă a elementelor care situează în opoziţie cele două concepţii, analiza adecvată a acestor elemente, coerenţa şi pertinenţa construcţiilor argumentative).

10 puncte din oficiu

notă:

Nota finală se stabileşte prin împărţirea punctajului obţinut la 10.